钦定古今图书集成/理学汇编/经籍典/第088卷 > 日知录 > 《六爻言位》
## 钦定古今图书集成/理学汇编/经籍典/第088卷 > 日知录 > 《六爻言位》

《易传》中言位者有二义：列贵贱者存乎位。五为君位，
二、三、四为臣位，故皆曰“同功而异位。”而初上为无位
之爻，譬之于人，初为未仕之人，上则隐沦之士，皆不
为臣也。

《明夷》上六为失位之君，乃其变例。其但取初终之义者，亦不尽拘。

故《干》之上曰“贵而无位”，《需》之上曰“不当位。”

王弼注《需上六》曰：“处无位之地，不当位者也。” 《程子传》亦云：“此爵位之位，非阴阳之位。”

若以一卦之体言之，则皆谓之位，故曰“六位时成”，曰
“《易》六位而成章”，是则卦爻之位，非取象于人之位矣。
此意已见于王弼《略例》，但必强彼合此，而谓初上无
阴阳定位，则不可通矣。《记》曰：“夫言岂一端而已，夫各
有所当也。”